b"\n_START_ARTICLE_\nBaronia de Pin\xc3\xb3s\n_START_PARAGRAPH_\nLa Baronia de Pin\xc3\xb3s fou una jurisdicci\xc3\xb3 senyorial que des del segle XI va pert\xc3\xa0nyer al llinatge dels Pin\xc3\xb3s. La Baronia de Pin\xc3\xb3s estava ubicada en el Comtat de Cerdanya, concretament en el pagus de Berga. _NEWLINE_El territori limitava al Nord amb la Serra del Cad\xc3\xad, al Sud amb la riera de Malanyeu. A l'est limitava amb la baronia de Mataplana a Gavarr\xc3\xb3s i a l'oest amb la Serra del Verd i el Pedraforca incloent el termes de G\xc3\xb3sol, Saldes, Feners i l'Esp\xc3\xa0. _NEWLINE_Fora d'aquest l\xc3\xadmits b\xc3\xa0sics els senyors de Pin\xc3\xb3s tamb\xc3\xa9 posse\xc3\xafen Banat i Vilanova de Banat (o Calbell de Banat), el Querforadat i Ansovell, termes situats al nord de la Serra del Cad\xc3\xad, aix\xc3\xad com les poblacions de Pin\xc3\xb3s i Vallmanya, a l'Alta Segarra._NEWLINE_Al centre de la baronia destacaren els nuclis de Bag\xc3\xa0, que en fou capital, Gr\xc3\xa9ixer, Gisclareny, Vilella i Broc\xc3\xa0._NEWLINE_El castell de Pin\xc3\xb3s, que ja est\xc3\xa0 documentat el 995, estava situat dins la franja de marca (o frontera) que tenia el pagus de Berga (del Comtat de Cerdanya), a la zona de l'Alta Segarra._NEWLINE_En la llegenda d'Otger Catal\xc3\xb3 i els Nou Barons de la Fama un d'aquests era el suposat fundador de la nissaga dels Pin\xc3\xb3s: Galceran de Pin\xc3\xb3s, tot i que no aix\xc3\xb2 no est\xc3\xa0 acceptat per la disciplina hist\xc3\xb2rica i aquest fet s'ha mostrat llegendari. _NEWLINE_El primer Pin\xc3\xb3s de qu\xc3\xa8 es t\xc3\xa9 const\xc3\xa0ncia fou Mir\xc3\xb3 Ricolf de Pin\xc3\xb3s, pare de Galceran I de Pin\xc3\xb3s (1068-1117)._NEWLINE_Els barons van construir el castell de Bag\xc3\xa0, ja al segle XIII, i l'any 1233 fundaren la vila de Bag\xc3\xa0. Galceran de Pin\xc3\xb3s i la seva muller Esclarmonda_NEWLINE_concediren una carta de franqueses que va afavorir el poblament de la vila._NEWLINE_Tamb\xc3\xa9 foren barons de Pin\xc3\xb3s Pere Galceran I de Pin\xc3\xb3s que particip\xc3\xa0 en la Guerra venecianogenovesa a Sardenya de 1354 morint de pesta, durant el setge de l'Alguer, i Pere II Galceran de Pin\xc3\xb3s, que organitz\xc3\xa0 la defensa al coll de Panissars en la Guerra de Jaume IV de Mallorca._NEWLINE_Dels Pin\xc3\xb3s la baronia pass\xc3\xa0 a mans dels comtes de Ler\xc3\xadn i als \xc3\x81lvarez de Toledo, ducs d'Alba de Tormes.\n_START_SECTION_\nOr\xc3\xadgens\n_START_PARAGRAPH_\nNo es coneix exactament el motiu del nom de la Baronia de Pin\xc3\xb3s. En Serra i Vilar\xc3\xb3 planteja que els barons de Pin\xc3\xb3s haurien pres el nom d'un castell en el qual haurien viscut els seus avantpassats els primers anys de la reconquesta, tot i que posteriorment es traslladaren a Bag\xc3\xa0. Es creu que aquest castell hauria estat a Bardines, a la Vall de G\xc3\xb3sol. La dificultat d'assolir al coneixement dels seus or\xc3\xadgens rau en el fet que els primers documents de l'arxiu de Bag\xc3\xa0 daten de mitjans del segle XIII per\xc3\xb2 un document del 1289 afirma que els Pin\xc3\xb3s eren descendents dels comtes de la Cerdanya en un document on Galceran de Pin\xc3\xb3s i la seva dona Berenguera confirmaven una carta de privilegis que els comtes de Cerdanya havien donat als habitants de la Franquesa de Faners, a la parr\xc3\xb2quia de Sant Andreu de l'Asp\xc3\xa0."